गहलोत पर पायलट बोले- उनकी नेता वसुंधरा हैं, सोनिया नहीं; 11 मई से निकालेंगे यात्रा
Rajasthan Congress MLA Sachin Pilot Jan Sangharsh Padyatra; Ashok Gehlot, Vasundhara Raje Scindia. Follow Rajasthan Latest News, and Ashok Gehlot Dholpur Speech Controversy Reports On Dainik Bhaskar (दैनिक भास्कर)  मुख्यमंत्री की नेता सोनिया गांधी नहीं है, बल्कि वसुंधरा राजे हैं। सीएम का भाषण, जो परसों धौलपुर में हुआ, उससे यह बात साफ हो गई है।
राजस्थान के मुख्यमंत्री अशोक गहलोत और कांग्रेस के नेता और पूर्व डिप्टी सीएम सचिन पायलट के बीच की लड़ाई अब खुलकर सामने आ गई है। उन्होंने गहलोत के आरोपों पर मंगलवार को खुलकर जवाब दिया। उन्होंने कहा, 'मुख्यमंत्री की बातों से लगता है कि उनकी नेता वसुंधरा राजे हैं, सोनिया गांधी नहीं। अपने नेताओं को खुश करने के लिए बहुत सारे लोग बहुत सारी बातें करते हैं, चुगली करते हैं। ऐसी बातें मुझसे भी की जाती हैं, लेकिन मैं मंच पर ये कहूं तो यह शोभा नहीं देता है।'
'पहली बार देख रहा हूं कि कोई अपनी ही पार्टी के सांसदों और विधायकों की आलोचना कर रहा है। भाजपा नेताओं की तारीफ और कांग्रेस नेताओं का अपमान मेरी समझ से बाहर है। यह पूरी तरह गलत है।'
सचिन की 2 बड़ी बातें, कहा- अब मैं नाउम्मीद हूं 
अब डिटेल में पढ़िए- किस मुद्दे पर क्या बोले पायलट...
गहलोत पर पलटवार, कहा- जिन लोगों का राजनीतिक जीवन पैसे के दम पर पनपा हो, उन्हें पैसा दिखाई देता है
शाह से पैसे लेने के गहलोत के आरोपों पर पायलट ने कहा- 'किसी पर भी आरोप लगा दो कि हजार करोड़ खा गया, एक लाख करोड़ खा गया, इसका कोई मतलब नहीं है। अगर पब्लिक लाइफ में किसी के पास कोई तथ्य, प्रमाण है तो कार्रवाई कर देनी चाहिए थी। अब तक वह क्यों नहीं की गई।
जिन लोगों का पूरा राजनीतिक जीवन सिर्फ पैसे के दम पर पनपा हो, शायद उनको हर चीज में पैसा दिखाई देता है। ऐसा नहीं है, पब्लिक जज्बात और इमेज भी कोई चीज होती है। जिन लोगों की राजनीति सिर्फ पैसे के दम पर चलती आई हो, उन्हें अगर हर चीज में पैसा दिखता हो तो इसका मेरे पास कोई इलाज नहीं है।
जिन विधायकों ने आपको सीएम बनाया, आप उन्हें ही बदनाम कर रहे? 
उन्होंने कहा- मेरे पर अगर कोई उंगली उठा सकता है तो बता दें। हम भी बड़े-बड़े पदों पर रहे हैं। इस तरह के आरोप लगाने से किसी का कोई लाभ नहीं होने वाला। आरोप मैं भी लगा सकता हूं। जुबान खोलने में किसी को क्या दिक्कत है? लेकिन हम संयमित रहे। तमाम गालियां खाने के बाद भी हमने पार्टी का अनुशासन नहीं तोड़ा। आरोप लगाना आसान होता है, लेकिन पब्लिक को जवाब देना मुश्किल होता है।
कांग्रेस के विधायकों, जिनके दम पर हम मुख्यमंत्री बने हैं, सोनिया गांधी जिनके आशीर्वाद से हम मुख्यमंत्री बने, आप उन्हीं को बदनाम कर रहे हैं। उन्हीं की आलोचना कर रहे हैं, उन्हीं को बदनाम कर रहे हैं तो छह महीने बाद क्या पब्लिक आपसे सवाल नहीं पूछेगी? ऐसे निराधार आरोप गंभीर राजनीति का परिचय नहीं हैं।
एक तरफ कह रहे, बीजेपी सरकार गिरा रही, दूसरी तरफ कहा जाता है कि वसुंधरा जी बचा रहीं
पायलट ने कहा- परसों धौलपुर में मुख्यमंत्री जी का भाषण हुआ। उस भाषण को सुनने के बाद यह लगता है कि मुख्यमंत्री की नेता सोनिया गांधी नहीं है बल्कि उनकी नेता वसुंधरा राजे सिंधिया हैं। एक तरफ यह कहा जा रहा है कि बीजेपी हमारी सरकार को गिरा रही थी, दूसरी तरफ कहा जाता है कि सरकार को बचाने का काम वसुंधरा जी कर रही थीं। यह जो विरोधाभास है, इसको समझाना चाहिए। आप कहना क्या चाह रहे हैं? यह स्पष्ट कर देना चाहिए।
मुझ पर देशद्रोह के मुकदमे में कार्रवाई की कोशिश की, हम सीएम बदलना चाहते थे
सचिन ने कहा, आपको पता है, सरकार बनने के बाद मैं उपमुख्यमंत्री और प्रदेश अध्यक्ष था। 2020 में मुझ पर राष्ट्रद्रोह के मुकदमे में कार्रवाई करने की कोशिश की गई। अनेक ऐसे प्रकरण हुए। मैं और मेरे साथी सरकार में नेतृत्व परिवर्तन करना चाहते थे और अपनी बात लेकर दिल्ली गए थे। हमने अपनी बातों को रखा। उसके बाद अखिल भारतीय कांग्रेस कमेटी ने लगातार चर्चा की और अहमद पटेल के माध्यम से सबसे मुलाकात की।
एआईसीसी ने कमेटी का गठन किया, जिसमें माकन और वेणु गोपाल जी सदस्य थे। उस कमेटी ने हम सबकी बातें सुनीं। उस कमेटी के बाद हम सबने लगातार कांग्रेस को मजबूत बनाने के लिए काम किया, जी-जान से कोशिश की और मेहनत की। ढाई साल का जो कार्यकाल निकला, इस बात का प्रतीक है कि अनुशासन तोड़ने का काम कभी भी किसी ने नहीं किया।
बीजेपी नेताओं का गुणगान
पूर्व डिप्टी सीएम ने कहा, हम अपनी पार्टी और अपनी सरकार की छवि को नुकसान नहीं पहुंचाना चाहते थे। जिस प्रकार का भाषण दिया गया यह पहली बार नहीं हुआ। अपने विधायकों और अपने नेताओं को बेइज्जत, बदनाम करने का काम हो रहा है। बीजेपी के नेताओं का गुणगान हो रहा है, यह समझ से परे है। इस प्रकार का काम बहुत गलत है।
बेबुनियाद और झूठे आरोपों को सिरे से नकारता हूं
मानेसर जाने के मामले में पायलट ने कहा- हम सब लोग अपनी बात को रखने के लिए दिल्ली गए थे। ऐसे लोगों पर आरोप लगाए जा रहे हैं जो पिछले 40 साल से सार्वजनिक जीवन में हैं, जिनका बेदाग जीवन रहा है, जिनका जीवन मिसाल रहा है। तीन दिन पहले मैं बाड़मेर में था। हेमाराम चौधरी 1980 से विधायक हैं, उनकी क्या छवि है, उनकी क्रेडिबिलटी क्या है, यह लोगों से पूछिए।
हेमाराम चौधरी ने अपने दिवंगत बेटे की याद में 100 करोड़ की जमीन को हॉस्टल बनाने के लिए दान दिया है। इन लोगों पर इस तरह के आरोप लगा देना कि चंद पैसे में बिक गए, बहुत गलत है। मैं इन बेबुनियाद और झूठे आरोपों को सिरे से नकारता हूं।
नाउम्मीद हूं, पता लग गया- पहले कार्रवाई क्यों नहीं हुई, आगे क्यों नहीं होगी? 
पायलट बोले, पिछले डेढ़ साल से मैं चिट्ठी लिख रहा हूं। वसुंधरा राजे के कार्यकाल में हमने तमाम गंभीर भ्रष्टाचार के आरोप लगाए। उनकी जांच क्यों नहीं हो पा रही है? अब मुझे समझ में आ रहा है कि अब तक जांच क्यों नहीं हुई? मेरे चिट्ठी लिखने के बावजूद कार्रवाई नहीं हुई। मैं इस मांग को लेकर 11 अप्रैल को अनशन पर बैठा। अब मैं नाउम्मीद हूं क्योंकि तथ्य सामने आ रहे हैं, कार्रवाई क्यों नहीं हो रही और क्यों नहीं होगी, यह बात भी साफ है। इसलिए मैं ऐसा मानता हूं, जनता ही भगवान है। मैंने करप्शन के खिलाफ पहले भी आवाज उठाई और आगे भी उठाता रहूंगा।
पांच दिन में जयपुर पहुंचेगी जनसंघर्ष यात्रा 
उन्होंने कहा, जब-जब भी मैं वसुंधरा जी के करप्शन की बात करता हूं, पेपरलीक से लाखों बच्चों के भविष्य पर सवालिया निशान लगा, उसका कोई जवाब नहीं आया। इसलिए मैंने 11 मई से अजमेर से जनसंघर्ष यात्रा निकालने का फैसला किया है। यह यात्रा सरकार के खिलाफ नहीं, करप्शन के खिलाफ है।
अजमेर के आरपीएससी से पेपरलीक हुए, इसलिए वहीं से यात्रा की शुरुआत होगी। पांच दिन में यात्रा अजमेर से जयपुर पहुंचेगी। करीब 125 किलोमीटर की यात्रा होगी। निर्णय तब लिए जाएंगे, जब जनता का हमारा साथ होगा। यह यात्रा किसी के विरोध में ना होकर करप्शन के विरोध में है,नौजवानों के पक्ष में है।
अगले राजनीतिक कदम के सवाल पर कहा, कई लोग चाहते हैं कांग्रेस कमजोर हो, लेकिन ऐसा होने नहीं देंगे 
पायलट ने कहा, कई लोग चाहते हैं कि कांग्रेस कमजोर हो, फूट पड़े। विधायकों को बदनाम करने, चरित्र हनन करने की कोशिश हो रही है। कई लोग बदनाम करना चाहते हैं, यह बदनामी हम होने नहीं देंगे। जनता के मुद्दों पर हमारा जो स्टैंड पहले था वह आगे भी रहेगा।
अपने विधायकों को बदनाम करके जनता से वोट किस मुंह मांगेंगे
पायलट ने कहा, सीएम का भाषण सुनने के बाद मैं समझ गया कि वह कार्रवाई क्यों नहीं हुई? हम अपने विधायकों मंत्रियों और सरकार को बदनाम करते रहेंगे तो जनता के बीच में वोट मांगने के लिए किस मुंह से जाएंगे। करप्शन के खिलाफ जीरो टॉलरेंस की बात पर खरा उतरना होगा।
पायलट हर सभा में करप्शन का मुद्दा उठा रहे, कहा- आवाज उठाता रहूंगा 
सचिन पायलट BJP राज के करप्शन पर कार्रवाई नहीं होने का मुद्दा लगातार उठा रहे हैं। शनिवार को बाड़मेर में मंत्री हेमाराम चौधरी के बेटे की याद में बनाए गए हॉस्टल के लोकार्पण के मौके पर हुई सभा में पायलट ने करप्शन का मामला फिर उठाया था।
पायलट ने कहा था कि BJP राज के करप्शन का मुद्दा उठाने से कई लोग नाराज हुए, लेकिन उसकी कोई परवाह नहीं है। करप्शन के खिलाफ आवाज उठाता रहूंगा। इसके अगले ही दिन धौलपुर के राजाखेड़ा में CM गहलोत ने पायलट खेमे पर अमित शाह से पैसा लेने का आरोप लगा दिया। अब इस मुद्दे पर दोनों नेताओं के बीच जुबानी जंग तेज हो गई है।
BJP के करप्शन पर कार्रवाई के मुद्दे पर पायलट अनशन कर चुके
सचिन पायलट ने BJP राज के करप्शन पर कार्रवाई नहीं होने का मुद्दा उठाते हुए 11 अप्रैल को जयपुर के शहीद स्मारक पर अनशन किया था। पायलट के अनशन से ठीक पहले प्रदेश प्रभारी सुखजिंदर रंधावा ने लिखित बयान जारी करके इसे पार्टी विरो​धी गतिविधि बताया। इसके बाद विवाद बढ़ा तो MP के पूर्व CM कमलनाथ ने सचिन पायलट से बात कर मध्यस्थता की। पायलट के अनशन को पार्टी विरोधी बताने पर उठे विवाद को शांत करने के लिए इसे ठंडे बस्ते में डाल दिया था। अब जुबानी जंग फिर तेज होने लगी है।
गहलोत ने कल अमित शाह का पैसा वापस लौटाने की सलाह दी थी 
गहलोत ने रविवार को धौलपुर में पायलट कैंप के विधायकों पर सियासी संकट के वक्त 10 से 20 करोड़ रुपए लेने के आरोप लगाया था। गहलोत ने विधायकों को अमित शाह का पैसा वापस लौटाने की सलाह भी दी थी।
गहलोत ने कहा- अमित शाह, धर्मेंद्र प्रधान और गजेंद्र सिंह शेखावत इन सबने मिलकर हमारी सरकार को गिराने का षड्यंत्र किया। राजस्थान में विधायकों को पैसे बांट दिए। यह लोग पैसा वापस नहीं ले रहे हैं। मुझे चिंता लगी हुई है, ये वापस पैसा क्यों नहीं ले रहे हैं? यह पैसा वापस क्यों नहीं मांग रहे हैं? पढ़ें पूरी खबर 